Joseph Chhmar Salas

Joseph Chhmar Salas (យ៉ូសែប ធ្មារ សាឡាស់; født 21. oktober 1937 i Phnom Penh i Fransk Indokina, død i september 1977 i Tank Kok i Kambodsja) var en prelat i den katolske kirke som var biskop med ansvar for det apostoliske vikariat Phnom Penh i Kambodsja fra 1975 til 1977, da han døde av utmattelse i en tvangsarbeidsleir drevet av Khmer Rouge. Han var den første kambodsjanske katolske biskop.


== Liv og virke ==


=== Bakgrunn ===
Salas ble født i Phnom Penh. Han fikk sin prestelige formasjon i Paris.


=== Prest ===
Han ble presteviet i 1964. Hans første utnevnelse var i det apostoliske prefektur Battambang. Han vendte etter en tid tilbake til Frankrike for ytterligere studier.
I april 1975 kom Khmer Rouge til makten i Kambodsja. De grunnla en kommunistisk stat ved navn Demokratisk Kampuchea, der enhver religion var forbudt og det ble planlagt å ødelegge alle steder av religiøs karakter. I mai 1975 ble alle utlendinger utvist fra landet. Dette gjaldt også utenlandske katolske prester og ordensfolk; de innfødte ble tviunget til arbeid på reismarkene og mange av dem ble henrettet. 


=== Biskop ===
Den franske biskop Yves Ramousse var leder for den katolske kirke i Kambodsja da Khmer Rouge tok makten. Han hadde en forutanelse om at han ikke ville kunne få bli i landet, og hadde kalt Salas tilbake til Kambodsja. Den 6. april 1975 utnevnte Pavestolen fader Salas til koadjutorbiskop for det apostoliske vikariat Phnom Penh. Den 14. april 1975, tre dager før Khmer Rouges innmars i Phnom Penh, ble han hemmelig bispeviet av biskop Ramousse. Ikke lenge etter, den  30. april, ble biskop Ramousse sendt ut av landet sammen med mange andre utenlandske prester og ordensfolk. Den 3. mai 1975	ble biskop Salas utnevnt til apostolisk administrator av Kompong Cham i Kambodsja. Han og de fleste kambodsjanske prester forble i landet; bare noen få av dem skulle overleve Khmer Rouge-regimet. 
I 1976 gikk biskop Ramousse formelt av som leder av den kambodsjanske kirke. Salas var dermed den nye leder fra den 20. april, men han ble sendt av Khmer Rouge Regime til rismarkene i Kompong Thom. Han døde av utmattelse i september 1977 i Traing Kork-pagoden i Tang Kok.


=== Helligkåringsprosess ===
Den 1. mai 2015 innledet den katolske kirke i Kambodsja offisielt undersøkelser om biskop Joseph Chhmar Salas' og 33 andre personers formodede martyrdød under Khme Rouge-regimet.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Marcantonio Colonna (1724-1793) *1762
Kardinal Hyacinthe-Sigismond Gerdil (1718-1802) *1777
Kardinal Giulio Maria della Somaglia (1744-1830) *1788
Kardinal Carlo Odescalchi (1785-1841) *1823
Biskop Eugène-Charles-Joseph de Mazenod (1782-1861) *1832
Kardinal Joseph Hippolyte Guibert (1802-1886) *1842
Kardinal François-Marie-Benjamin Richard de la Vergne (1819-1908) *1872
Biskop Gustave-Charles-Marie Mutel (1854-1933) *1890
Biskop Auguste Gaspais (1884-1952) *1921
Biskop Charles-Joseph Lemaire (1900-1995) *1939
Biskop Gustave-André-Ferdinand Raballand (1901-1973) *1956
Biskop Yves-Marie Georges René Ramousse (1928-2021) *1963
Biskop Joseph Chhmar Salas


== Referanser ==


== Eksterne lenker ==
Apostolic Vicariate of Phnom-Penh, Cambodia
The Catholic Church in Cambodia